钦定古今图书集成/历象汇编/岁功典/第012卷 > 红粉当垆弱柳垂金花腊酒解酴醾笙歌日暮能留客醉杀长安轻薄儿 > 《春日白门写怀用高季迪韵》五首 杨基
## 钦定古今图书集成/历象汇编/岁功典/第012卷 > 红粉当垆弱柳垂金花腊酒解酴醾笙歌日暮能留客醉杀长安轻薄儿 > 《春日白门写怀用高季迪韵》五首 杨基

得归虽喜未忘悲，梦里愁惊在别离。尚短柳如新折
后，已残梅似半开时。江雷殷夜虫蛇早，山雨崇朝蛱
蝶迟。制取乌纱笼白发，免教春色笑人衰。

柴门斜对曲江头，农具渔罾晚自收。细雨短蓑寒似
腊，淡烟新柳暝如秋。鸥能来往缘曾识，莺或丁宁解
说愁。“回首故交零落尽，更将诗酒与谁游。”

绿发无多白发长，谪居还复是他乡。风纫晚佩猗兰
弱，雨滴春蔬早韭香。碧柳五株千本菊，黄牛十角一
群羊。得闲随地为农好，不独长安与洛阳。

远归偏惜窜馀身，多难翻为异姓亲。前度刘郎非故
物，当时燕子总西邻。家贫母老难为客，酒薄愁深不
醉人。走向津头看春色，绿波芳草却伤神。

绿芜迷渚水漫沙，断岸无舟路转赊。细柳已黄千万
缕，小桃初白两三花。烟中晚棹兼鸥远，雨里春旗趁
屋斜。野趣莫嫌浑寂寞，近来沙觜有人家。